**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Εισόδου και Εισαγωγής Πολιτιστικών Αγαθών Νόμος του 2023»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Τσιρίδου Ηλίας Μυριάνθους

 Δημήτρης Δημητρίου Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 11 και 18 Μαΐου και στις 15 και 22 Ιουνίου 2023. Στο στάδιο της εξέτασης του νομοσχεδίου από την επιτροπή κλήθηκαν και παρευρέθηκαν ενώπιόν της εκπρόσωποι του Τμήματος Αρχαιοτήτων του Υπουργείου Μεταφορών, Επικοινωνιών και Έργων, του Τμήματος Τελωνείων του Υπουργείου Οικονομικών, της Νομικής Υπηρεσίας της Δημοκρατίας, του Τμήματος Νεότερου & Σύγχρονου Πολιτισμού του Υφυπουργείου Πολιτισμού, του Κρατικού Αρχείου του Υπουργείου Δικαιοσύνης και Δημοσίας Τάξεως, του Τμήματος Περιβάλλοντος και του Τμήματος Γεωλογικής Επισκόπησης του Υπουργείου Γεωργίας, Αγροτικής Ανάπτυξης και Περιβάλλοντος, της Ένωσης Δήμων Κύπρου, της Ένωσης Κοινοτήτων Κύπρου, του ΚΕΒΕ, του Πανεπιστημίου Κύπρου, του Πολιτιστικού Ιδρύματος της Τράπεζας Κύπρου και του Ιδρύματος Λεβέντη.

 Το Υπουργείο Μεταφορών, Επικοινωνιών και Έργων, η Κυπριακή Βιβλιοθήκη και η Κυπριακή Εθνική Επιτροπή του Διεθνούς Συμβουλίου Μουσείων, παρ’ όλο που κλήθηκαν, δεν εκπροσωπήθηκαν ενώπιον της επιτροπής.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Πρόδρομος Αλαμπρίτης και Χρύσανθος Σαββίδης.

 Σκοπός του προτεινόμενου νόμου είναι η θέσπιση νομοθεσίας για την εφαρμογή στη Δημοκρατία των διατάξεων της πράξης της Ευρωπαϊκής Ένωσης με τίτλο «Κανονισμός (ΕΕ) 2019/880 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με την είσοδο και την εισαγωγή πολιτιστικών αγαθών» και ειδικότερα ο καθορισμός των όρων και διαδικασιών εισαγωγής πολιτιστικών αγαθών στη Δημοκρατία από τρίτες χώρες για σκοπούς διαφύλαξης της πολιτιστικής κληρονομιάς της ανθρωπότητας και αποτροπής του παράνομου εμπορίου πολιτιστικών αγαθών.

 Στο πλαίσιο της εξέτασης του νομοσχεδίου ενώπιον της επιτροπής η εκπρόσωπος του Τμήματος Αρχαιοτήτων παρουσίασε τους κυριότερους σκοπούς και τις επιδιώξεις του νομοσχεδίου και ανέλυσε συνοπτικά τις κυριότερες πρόνοιες αυτού.

 Όλοι οι παρευρισκόμενοι συμφώνησαν με τον σκοπό και τις πρόνοιες του νομοσχεδίου.

Στο πλαίσιο της συζήτησης των προνοιών του νομοσχεδίου την επιτροπή απασχόλησαν μεταξύ άλλων τα ακόλουθα:

1. Η διασπορά των αρμοδιοτήτων ελέγχου και επιβολής μέτρων για την εφαρμογή των προτεινόμενων διατάξεων σε διάφορες αρμόδιες αρχές και η σύγχυση που πιθανόν αυτή να προκαλέσει ως προς την ορθή εφαρμογή τους.

Οι εκπρόσωποι του Τμήματος Αρχαιοτήτων και του Τμήματος Τελωνείων του Υπουργείου Οικονομικών ενημέρωσαν την επιτροπή ότι ο διαχωρισμός των αρμοδιοτήτων σε διάφορες αρμόδιες αρχές αποτελεί πρακτική η οποία εφαρμόζεται ήδη, καθώς με τον τρόπο αυτό αφενός διασφαλίζεται η απαιτούμενη εμπειρογνωμοσύνη για την αναγνώριση των εισαγόμενων αγαθών ως πολιτιστικών αγαθών και αφετέρου επιτυγχάνεται η καλύτερη εφαρμογή των διατάξεων του ευρωπαϊκού κανονισμού.

Η εκπρόσωπος της Νομικής Υπηρεσίας υποστήριξε ότι ο προβλεπόμενος στο νομοσχέδιο διαχωρισμός αρμοδιοτήτων ήταν αποτέλεσμα ενδελεχούς ανάλυσης των προβλεπόμενων απαιτήσεων οι οποίες προκύπτουν από την εφαρμογή του ευρωπαϊκού κανονισμού και ειδικότερα από το σχετικό παράρτημα αυτού.

1. Η δυνατότητα του Τμήματος Αρχαιοτήτων να ανταποκριθεί στις αρμοδιότητες που θα ανατεθούν σε αυτό με την ψήφιση του νομοσχεδίου σε νόμο, δεδομένης της υποστελέχωσής του από εξειδικευμένο προσωπικό.

Η εκπρόσωπος του Τμήματος Αρχαιοτήτων ανέφερε ότι η διαδικασία ελέγχου προέλευσης των εισαγόμενων αγαθών και η κατηγοριοποίησή τους ως πολιτιστικών αγαθών είναι μια δύσκολη διεργασία και συμφώνησε ότι η στελέχωση του εν λόγω τμήματος με επιπρόσθετο προσωπικό κρίνεται επιβεβλημένη. Για τον σκοπό αυτό με επιστολή, ημερομηνίας 16 Μαΐου 2023, το Τμήμα Αρχαιοτήτων, αφού παρέθεσε λεπτομέρειες αναφορικά με την υφιστάμενη στελέχωση και το οργανόγραμμά του, επισήμανε ότι για την απρόσκοπτη εφαρμογή του προτεινόμενου νόμου κρίνεται αναγκαία η προσθήκη δύο νέων θέσεων Αρχαιολογικού Λειτουργού.

 Στο στάδιο της μελέτης του νομοσχεδίου το Υπουργείο Μεταφορών, Επικοινωνιών και Έργων προέβη σε διορθώσεις επί του κειμένου του νομοσχεδίου κυρίως αναφορικά με τις ονομασίες των αρμόδιων αρχών και ζητήματα νομοτεχνικού χαρακτήρα.

 Σημειώνεται ότι η επιτροπή επέφερε περαιτέρω τροποποιήσεις νομοτεχνικού και διευκρινιστικού χαρακτήρα στο αναθεωρημένο κείμενο του νομοσχεδίου με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως. Τέλος, επισημαίνεται ότι ο τίτλος του προτεινόμενου νόμου τροποποιείται, ώστε αυτός να αναφέρεται ως «Ο περί της Εισόδου και της Εισαγωγής Πολιτιστικών Αγαθών Νόμος του 2023».

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

4 Ιουλίου 2023

Αρ. Φακ.: 23.01.064.056-2023

GA/ΧΧ/ΘΚ